KOMISIJOS SPRENDIMAS
2009 m. kovo 19 d.
dėl Bendrijos atsisakymo Europos žemės ūkio orientavimo ir garantijų fondo (EŽŪOGF) Garantijų skyriaus ir Europos žemės ūkio garantijų fondo (EŽŪGF) lėšomis finansuoti tam tikras valstybių narių patirtas išlaidas
(pranešta dokumentu Nr. C(2009) 1945)
(Tekstas autentiškas tik anglų, danų, graikų, ispanų, italų, olandų, prancūzų ir slovėnų kalbomis)
(2009/253/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 4 dalį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (2), ypač į jo 31 straipsnį,
pasikonsultavusi su Žemės ūkio fondų komitetu,
kadangi:
(1)
Pagal Reglamento (EB) Nr. 1258/1999 7 straipsnio 4 dalį ir Reglamento (EB) Nr. 1290/2005 31 straipsnį Komisija turi atlikti reikiamus patikrinimus, pranešti valstybėms narėms tokių patikrinimų rezultatus, atsižvelgti į valstybių narių pastabas, pradėti dvišales diskusijas siekdama susitarti su atitinkamomis valstybėmis narėmis ir oficialiai pranešti joms savo išvadas.
(2)
Valstybės narės turėjo galimybę paprašyti pradėti taikinimo procedūrą. Kai kuriais atvejais šia galimybe pasinaudota, ir Komisija išnagrinėjo rezultatų ataskaitą.
(3)
Pagal Reglamentą (EB) Nr. 1258/1999 ir Reglamentą (EB) Nr. 1290/2005 gali būti finansuojamos tik tokios žemės ūkio išlaidos, kurios patirtos nepažeidžiant Bendrijos taisyklių.
(4)
Iš atliktų patikrinimų, dvišalių diskusijų ir taikinimo procedūrų rezultatų matyti, kad valstybių narių deklaruotų išlaidų dalis šių reikalavimų neatitinka ir todėl negali būti finansuojama EŽŪOGF Garantijų skyriaus ir Europos žemės ūkio garantijų fondo (toliau - EŽŪGF) lėšomis.
(5)
Turėtų būti nurodytos sumos, kurios negali būti finansuojamos EŽŪOGF Garantijų skyriaus ir EŽŪGF lėšomis. Tai sumos, nesusijusios su išlaidomis, patirtomis prieš daugiau kaip dvidešimt keturis mėnesius nuo Komisijos pranešimo raštu valstybėms narėms apie patikrinimų rezultatus.
(6)
Šiame sprendime aptariamais atvejais Komisija, pateikdama atitinkamą suvestinę ataskaitą, pranešė valstybėms narėms apie sumas, kurias atsisakoma finansuoti dėl to, kad jos išleistos nesilaikant Bendrijos taisyklių.
(7)
Šiuo sprendimu neatmetama galimybė, kad, Teisingumo Teismui priėmus sprendimą dėl 2009 m. sausio 6 d. dar nenagrinėtų ir su šio sprendimo turiniu susijusių bylų, Komisija gali priimti kitokius finansinius sprendimus,
PRIĖMĖ ŠĮ SPRENDIMĄ:
1 straipsnis
Priede pateikiamos valstybių narių akredituotų mokėjimo agentūrų patirtos ir deklaruotos kaip iš EŽŪOGF Garantijų skyriaus arba EŽŪGF finansuotinos išlaidos, kurios nefinansuojamos Bendrijos, nes neatitinka Bendrijos taisyklių.
2 straipsnis
Šis sprendimas skirtas Airijai, Belgijos Karalystei, Danijos Karalystei, Graikijos Respublikai, Ispanijos Karalystei, Italijos Respublikai, Jungtinei Didžiosios Britanijos ir Šiaurės Airijos Karalystei, Kipro Respublikai, Prancūzijos Respublikai ir Slovėnijos Respublikai.
Priimta Briuselyje, 2009 m. kovo 19 d.